b'\n_START_ARTICLE_\nEvangeli\xc4\x8danska cerkvena ob\xc4\x8dina Maribor\n_START_PARAGRAPH_\nEvangeli\xc4\x8danska cerkvena ob\xc4\x8dina Maribor je ena izmed 13 tovrstnih ob\xc4\x8din v Sloveniji.\n_START_SECTION_\nZgodovina\n_START_PARAGRAPH_\nNovodobni evangeli\xc4\x8dani so se v Maribor pri\xc4\x8deli priseljevati iz avstrijskih in nem\xc5\xa1kih de\xc5\xbeel od polovice 19. stoletja naprej. Cerkvena ob\xc4\x8dina Maribor se je osamosvojila 6. decembra 1862, prej je sodila pod pastoralno pristojnost gra\xc5\xa1ke cerkvene ob\xc4\x8dine. Prvi mariborski evangeli\xc4\x8danski duhovnik je bil Ernst Schroll (1864\xe2\x80\x931871), njemu so do razpada avstro-ogrske monarhije sledili Emil Bachmann (1872\xe2\x80\x931873), Julius Kolatschek (1874\xe2\x80\x931878), Josef Klimanek (1878\xe2\x80\x931881), Josef Goschenhofer (1881\xe2\x80\x931903) in Ludwig Mahnert (1903\xe2\x80\x931919). Meja cerkvene ob\xc4\x8dine Maribor se je raztezala od Radgone po Muri do \xc5\xa0pilja in Ernov\xc5\xbea ter nato na zahodu do Slovenj Gradca in Slovenskih Konjic, na jugu pa do Haloz in Prlekije. Po prevratu 1918/1919 je na okrajnem sodi\xc5\xa1\xc4\x8du v Mariboru stekel sodni proces proti duhovniku Mahnertu, ki ga je bremenil kaznivega dejanja zoper dr\xc5\xbeavo (imel je nekaj kriti\xc4\x8dnih govorov proti novi, slovanski oblasti v mestu, med drugim je na pogrebu ob Maistrovi razoro\xc5\xbeitvi nem\xc5\xa1ke varnostne stra\xc5\xbee ubitega nem\xc5\xa1kega vojaka govoril tudi proti generalu Maistru). Mahnert, sicer znan tudi kot pisatelj in pesnik, se je zato umaknil v Avstrijo in umrl v Innsbrucku (1943). Za\xc4\x8dasno sta vodenje mariborske cerkvene ob\xc4\x8dine prevzela njegova vikarja Winkelmann in Taferner, potem pa so mariborski evangeli\xc4\x8dani za duhovnika izvolili Johanna Barona. Baron je bil mariborski duhovnik od 1920 do 1945, od 1925 naprej pa tudi senior Nem\xc5\xa1kega seniorata v Sloveniji._NEWLINE_\xc5\xa0tevilo evangeli\xc4\x8danov v Mariboru je do konca 19. stoletja raslo zelo po\xc4\x8dasi (od 110 ob osamosvojitvi leta 1862 do 326 leta 1900), potem pa na ra\xc4\x8dun t. i. pro\xc4\x8dodrimskega gibanja skokovito naraslo na 1220 leta 1910 in tik pred prvo svetovno vojno na 1954. Po prevratu 1918/1919 se je \xc5\xa1tevilo evangeli\xc4\x8danov v Mariboru prepolovilo, saj so bili nem\xc5\xa1ke narodnosti in se jih je veliko izselilo. Cerkvena ob\xc4\x8dina Maribor je tako sredi dvajsetih let 20. stoletja \xc5\xa1tela 869 du\xc5\xa1, tik pred nem\xc5\xa1kim napadom na Jugoslavijo (1941) pa 1143. Duhovnik Baron je bil podobno kot njegov predhodnik Mahnert odlo\xc4\x8den borec za pravice nem\xc5\xa1ke manj\xc5\xa1ine, prista\xc5\xa1 nacionalsocialzima pa nikoli ni bil, \xc5\xa1e ve\xc4\x8d \xe2\x80\x93 \xc5\xbee kmalu po nem\xc5\xa1ki zasedbi Maribora je javno napadel zasedbeno politiko in teror, ki ga je okupacijska oblast izvajala proti Slovencem. Kljub temu je maja 1945 skupaj s \xc5\xa1tevilnimi svojimi soverniki zbe\xc5\xbeal pred jugoslovanskimi enotami v Avstrijo, kjer se je odlo\xc4\x8dil za popolno izolacijo in je v njej leta 1973 tudi umrl._NEWLINE_Kristusova cerkev v Mariboru, postavljena 1869, in \xc5\xbeupni\xc5\xa1\xc4\x8de, zgrajeno 1877, sta bila leta 1945 podr\xc5\xbeavljena, notranjost pa izropana. Evangeli\xc4\x8dansko bogoslu\xc5\xbeje je bilo do leta 1952 celo prepovedano, nato pa ponovno dovoljeno, vendar so si evangeli\xc4\x8dani dolgo morali deliti cerkev s pravoslavnimi verniki._NEWLINE_Po drugi svetovni vojni gre predvsem za evangeli\xc4\x8dane, ki so ob intenzivni industrializaciji Maribora pri\xc5\xa1li kot delovna sila iz Prekmurja. Njihovo \xc5\xa1tevilo se je po prenovi cerkve (1985\xe2\x80\x931992) gibalo okrog 100. Od meseca februarja 2005 je v Cerkveni ob\xc4\x8dini Maribor po ve\xc4\x8d kot pol stoletja zopet slovenski duhovnik \xe2\x80\x93 bolje re\xc4\x8deno duhovnica. 13. februarja 2005 je namre\xc4\x8d v Cerkvi na Trubarjevi 1 v Mariboru potekalo sve\xc4\x8dano bogoslu\xc5\xbeje z umestitvijo duhovnice Violete Vladimire Mesari\xc4\x8d Jazbin\xc5\xa1ek.'